  Виталий Пронин Вуоно арын 14-тӥ мартэ 75 ар тырмоз танкистлэн Вадим Сивковлэн пленэ сюронтэм вылысь ассэ пуштытэмез дырысен. Младшой лейтенантлы соку 19 арес вал. 1944-тӥ арын инвожо толэзе солы сётэмын Совето Союзлэн Героез ним. Солэсь нимзэ нуллэ Ижысь огез ульча. В. Сивков Нош маин меда герӟаськемын Кияса черкогуртмы Вадим Сивков героен? Удмурт университетын дышетскыкум, диплом ужлы ёрос газетмылэн сюресэз сярысь тема басьтӥ. Солэн редакцияз ужай ни соку, соин газет сярысь тросгес тодэме потӥз. Архивын мыным «Голос ударника» газетъёс сётӥзы, али со «Знамя труда» нимаське. 1945-тӥ арын 12-тӥ апреле «Голос ударника» печатла В. Сивковлэн анай-атаезлэсь гожтэтсэс. Кузпалъёс сюлмысь тау каро Кияса ёросысь «Якорь» колхозын (Михайловск гурт) тыршисьёсты. Гуртоос тодӥллям, кызьы быриз танкист Вадим Сивков, кызьы со Совето Союзысь Герой луиз. Колхоз собраниын вераськиллям: геройлэн анай-атаезлы сётоно йӧло скал, тау кароно сыӵе пи будэтэмзы понна. Али паймод кадь, но 1945-тӥ арын Кияса черкогуртын улӥсь Сивковъёслы зэмзэ но сьӧр гуртысь скал вуттӥзы. Та сярысь гожтэмез мон вунэтӥ ни вал, но Киясаысь шаертодонъя музеямы пырем куномы Ираида Любичева со скал сярысь дотово умой тодэ вылэм. — Чын-чын озьы ик вал. Тылож вакытэ Сивковъёс Киясаын улӥзы, - вера куно. - Атайзы Александр (бубы нимзэ вунэтӥ) военкомын ужаз, анайзы Мария Ефимовна нылпиосыныз пукиз. Ми соосын артэ коркан улӥм. Эшъяськи Тамара нылынызы, ӵош ик нырысетӥ классэ мынӥм. Со вал 1942-тӥ арын. Мон кутэн, уродос дӥськутэн, со мунё кадь дӥсямын. Атаез угось коньдон басьтэ вал, нош мынамез тыложын, отысь со пал суй вуиз. — Ираида Васильевна, - нерад карисько пырем муртэ. - Нош пизэс, Вадимзэс, адӟиды-а? Вуылӥз-а со Киясае? — Уг алда, ӧй адӟылы. Со Ижын дышетскиз, отысь ик училищее мынӥз, танкистлы дышетскиз. Война кутскиз но, улон чутрак воштӥськиз. Тамара эше мактаське (ушъяське) вал: Вадим агае - танкист, фашистэз жуге. Нош 1944-тӥ арын Сивковъёс тодӥзы, пизы ассэ но, танксэ но пуштытэм шуыса. Тамара эшеным соку зол бӧрдӥмы. — Михайловскысь скал ваемзэс но тодӥськоды на, дыр? - юасько. — Кызьы уд тоды! Сивковъёс одӥг интыын 4-5 ар сяна уг уло вал, атайзы военной бере, кытын гинэ улӥллямтэ! Кузьмам скалзы йӧло ик вылэм. Бӧрысь Сивковъёсты Сарапулэ ӧтизы. Соку скалзы мултэс луиз - балконад уд возьы ук. Мон нош ик зар бӧрдӥсько - яратоно эше городэ кошке ук. Табере кин мынам мунёелы басма кесэг, лента кузьмалоз на? Кин монэ сакырен куноятоз? Тылож вакытэ угось солэсь шӧмзэ ик вунэтэмын вал ни. Анае, Татьяна Андреевна, шаньги пыже ке, одно ик Сивковъёс доры нуэ вал. Озьы туж тупаса улӥм. Сарапулэ кошкем Тамара эшез вуылэм на Киясае, Ираида Любичева но соос дорын кунояз. Бӧрысь ини улон сюрессы пӧртэм луиз. — Ураммылы В. Сивковлэсь нимзэ сётоно вал, - лулӟе нылкышно. - Но уз пишмы, дыр. Ураммы кузь, коркаез но, улӥсез но трос. Соглаш луозы меда? Нош дыртӥсько библиотекае. Вадим Сивков сярысь мон пичи дыръям лыдӟи вал Иван Кулёминлэн «Героев наших имена» книгаысьтыз. Выльысь учкисько-лыдӟисько геройёс сярысь. Вераськон мынэ Украинаысь Николаев областьысь Явкино гурт сярысь. Огаз ожмаськонын В. Сивковлэн танкез тӥяське. Я, ӝоггес тупатэ но милемыз сутоды: эн гинэ йыроме - котыр немецъёс, шуэм полклэн командирез. В. Сивковлэн экипажез дыртэ Явкиное. Со фашистъёслэсь мозмытэмын вал, но толоназ выльысь киултӥллям. Киросо танкъёсты адӟыса, асьмелэнъёс ӝог валатскиллям: гуртын немецъёс. Гуртын огыр-бугыр луэм. В. Сивковлэн танкез ыбылэ-паньгатэ, сюрес урдсы донге тушмон техникаез. Но быре ини горючейзы, кулэсме снарядзы. «Чигнано!» - команда сётэ офицер В. Сивков. Но пеймыт куазен Вадимлэн танкез ӵыпет дорысь мур гуэ ӝика. Кызьы отысь потод? Фашистъёс котырто танкез. Вадим маке но гожъя блокнотаз. Гожъямзэ стрелок-радистлы Пётр Крестьяниновлы сётэ, мын, пе, кошкы пеймытэн, оло, уз синйылтэ тонэ, улэп кылёд. Мон - командир, асме но, танкме но пуштыто. Нош сӧсырмем пыдын кыдёке шат пегӟод! Куакъёс доры ӧз ву - тушмон пуляос уретӥзы Петырлэсь улонзэ. Вадим вала: танк котыре тушмон лачак люкаськемын. Ӵукнапал гуртоос адӟизы: асьме танк пуштэмын, артэ ик пограмын ог дасо гитлеровецъёс. Озьы быриз толэзь гинэ ожмаськыны вуттэм офицер, танкист Вадим Сивков. Фашистъёс чигнам бере гуртысь кык кышномуртъёс дыртӥзы ӵыпет пала. Мария Буйбарова но Лена Середа вием солдатлэн киысьтыз кагазъёсты шедьтӥзы, бӧрысь асьме командиръёслы сётӥзы. Тӥни озьы асьмеос тодӥмы героймылэсь берпуметӥ улон чассэ. «14 марта 1944 года 06 часов. Прощайте навеки. Ваш сын Вадим», - анай-атаезлы гожтэм 19 аресъем Вадим. Мед тодомы ваньмы, кызьы лыктӥз Вормон, кызьы быризы кышкасьтэм егит пиос. Гуртоослэн но Сивковъёслы скал кузьмамзы пусйымон: пизэс ыштэм кузпалъёслы со юн возиськыны, кайгузэс вунэтыны пичи ке но юрттӥз, малпасько. Геннадий Парфёнов. Кияса черкогурт  